### Beslutningstema

I denne sag orienteres udvalget om kommissorium og procesplan for udvikling af fælles kassererservice til foreninger.

### Sagsfremstilling

I Tønder Kommune tilbyder Frivilligcenter Tønder og de relevante kommunale forvaltninger hjælp til foreningerne. Blandt de områder, der ikke ydes direkte assistance til ,er kassererens opgaver. Det er erfaringen i afdelingen for Kultur & Frivillighed og Frivilligcenter Tønder, at foreningerne i større omfang end tidligere efterlyser kandidater til bestyrelsesposter, og at det især er kassererfunktionen, der kan være vanskelig at besætte.

**Kommissorium**

Der er udarbejdet kommissorium for projekt 'Fælles kassererservice til foreninger i Tønder Kommune', som indeholder formål, proces- og tidsplan og forslag til organisering af arbejdsgruppe. Se bilag.

**Formål**

Formålet med projektet er at udvikle et samarbejde på tværs af foreningsområder omkring kassererens opgaver. Projektet skal undersøge behov og muligheder for et samarbejde med fokus på budgettering, bogføring, økonomisk rådgivning og udarbejdelse af årsregnskaber mv. Denne undersøgelse skal danne grundlag for udarbejdelse af en model med henblik på etablering af en bæredygtig kassererservice, som kan afhjælpe foreningernes udfordringer.

På længere sigt er det hensigten at lette kassererens og bestyrelsesmedlemmernes opgaver og ansvar og dermed gøre det lettere for foreningerne at rekruttere frivillige til at varetage disse poster.

**Proces- og Tidsplan**

Processen er inddelt i 6 faser, og gælder fra marts 2025 til november 2025.

* Fase 1 - marts-april: Godkendelse i Kultur- og Fritidsudvalget samt orientering i Sundhedsudvalget, Socialudvalget og Klima-, Vækst- og Udviklingsudvalget
* Fase 2 - marts-april: Afklare lovgivnings- og forvaltningsmæssige rammer samt indhente erfaringer
* Fase 3 - april-maj: Afklare behov og forventninger til kassererservice i foreninger
* Fase 4 - juni: Orientering af status til Kultur- og Fritidsudvalget
* Fase 5 - juni-september: Udarbejdelse af rapport
* Fase 6 - oktober-november: Stillingtagen om det videre forløb i Kultur- og Fritidsudvalget og orientering i Sundhedsudvalget, Socialudvalget og Klima-, Vækst- og Udviklingsudvalget

### Indstilling Vicekommunaldirektøren indstiller,

at kommissorium og procesplan for udvikling af fælles kassererservice til foreninger godkendes, og

at kommissorium og procesplan videresendes til orientering i Sundhedsudvalget, Socialudvalget og Klima-, Vækst- og Udviklingsudvalget.

**Beslutning fra Kultur- og Fritidsudvalget, 11.3.2025, pkt. 4:**

Indstillingen godkendt

### Beslutning

Orienteringen taget til efterretning. Udvalget ønsker, at tiltaget også omfatter lokalrådene.